LH ของชอบต่างชาติ !?
ตลอดช่วง 4 วันทำการของสัปดาห์ก่อน หุ้นบริษัทแลนด์แอนด์เฮ้าส์ จำกัด (มหาชน) หรือ LH  มีมูลค่าการซื้อขายคึกคัก !!
9 มิ.ย. 2562

สำนักข่าวรัชดา
ตลอดช่วง 4 วันทำการของสัปดาห์ก่อน หุ้นบริษัทแลนด์แอนด์เฮ้าส์ จำกัด (มหาชน) หรือ LH มีมูลค่าการซื้อขายคึกคัก !!
โดยมีสองวันติดกันที่มูลค่าการซื้อขายสูงสุดทะลุ 1,000 ล้านบาท จากปกติหุ้น LH เทรดกันวันละ 400-500 ล้านบาท
แถมยังเป็นการซื้อของนักลงทุนต่างชาติเป็นส่วนใหญ่ซะด้วย !!
ทำให้ถูกตั้งข้อสังเกตว่า ช่วงนี้ LH มีดีอะไร…นักลงทุนต่างชาติจึงหันมาเทใจให้ ??
หากวิเคราะห์ปัจจัยรอบตัว ก็พอจะหาคำตอบมาสนับสนุนได้ว่า เหตุผลหลักน่าจะมาจากการที่ LH เป็นหนึ่งในหุ้นที่ MSCI ปรับเพิ่มน้ำหนักการลงทุน
โดยก่อนหน้านี้หุ้นหลายตัวที่ถูกเพิ่มน้ำหนักได้ปรับตัวขึ้นไปมากแล้ว ส่วน LH ยังขึ้นในสัดส่วนที่น้อยกว่า
หันไปดูด้านราคาก็มีเสถียรภาพ…ไม่ขึ้นลงแบบสวิง
แถมยังเป็นหุ้นที่มียีลด์สูง เงินปันผล 7-8%ต่อปีเลยทีเดียว !!
ส่วนที่ก่อนหน้านี้หุ้นอสังหาฯ ถูกมองข้าม เพราะกังวลเรื่องมาตรการกำกับสินเชื่อที่อยู่อาศัย หรือ LTV ของธนาคารแห่งประเทศไทย (ธปท.)
แต่…LH น่าจะได้รับผลกระทบน้อยสุดหรือแทบไม่กระทบเลย
เนื่องจากจับลูกค้าระดับกลาง-บน มีกำลังซื้อสูง และซื้อเพื่ออยู่อาศัยจริง ไม่ได้ซื้อเก็งกำไร เหมือนลูกค้าเจ้าอื่นๆ
ที่สำคัญ LH มีปัจจัยพื้นฐานแข็งแกร่ง มีการปรับตัวได้ดี จากการหันไปสร้าง Recurring Income หรือรายได้ประจำมากขึ้น ทั้งจากโครงการ Terminal 21 อโศก, โครงการ Terminal 21 โคราช, โครงการ Terminal 21 พัทยา, โครงการ Grand Center Point ทองหล่อ และโครงการ Grand Center Point พัทยา
ทำให้มีการเติบโตที่แข็งแกร่ง เมื่อเทียบกับอสังหาฯ เจ้าอื่น
เห็นได้จากผลประกอบการช่วง 4 ปีที่ผ่านมา เติบโตต่อเนื่อง โดยปี 2558 มีกำไรสุทธิ 7,920 ล้านบาท จากรายได้รวม 31,461 ล้านบาท ปี 2559 มีกำไรสุทธิ 8,617 ล้านบาท จากรายได้รวม 34,816 ล้านบาท ปี 2560 มีกำไรสุทธิ 10,463 ล้านบาท จากรายได้รวม 41,922 ล้านบาท ปี 2561 มีกำไรสุทธิ 10,475 ล้านบาท จากรายได้รวม 39,851 ล้านบาท
ล่าสุดไตรมาส 1/62 ฟาดกำไรสุทธิไปแล้ว 1,825 ล้านบาท จากรายได้รวม 7,985 ล้านบาท
เหล่านี้เป็นเครื่องยืนยันว่า LH เค้ามีดีนะจ๊ะ…
จึงไม่แปลกใจที่ LH เป็นที่หมายปองของนักลงทุนต่างชาติและสถาบันที่ต้องการถือยาว
ช่วงนี้จึงแอบดอดมาเก็บหุ้นเข้าพอร์ตกันคึกคัก…
ส่วนนักลงทุนรายย่อยคนไหนอยากจะเก็บหุ้น LH ไว้ติดพอร์ตบ้าง ก็ไม่ว่ากันนะ
เลือกที่สบายใจล่ะกัน…
…อิ อิ อิ…